Felmentették az újságírót, aki az úttesten sétálva tudósított egy tüntetésről
A bíróság szerint közfeladatot látott el, ezért megszüntették a szabálysértési eljárást a Mérce tudósítójának ügyében.
Felmentéssel ért véget a Mérce tudósítója, Diószegi-Horváth Nóra szabálysértési ügye. Az újságíró ellen azért indult eljárás, mert a tavaly január 23-i, a Legfőbb Ügyészség elé szervezett tüntetés után is követte a bejelentett program után is folytatódó demonstráció résztvevőit, akik az úttesten vonultak.

A tömeggel együtt gyalogló, az eseményről tudósító újságírót is igazoltatták a rendőrök a Nyugati téri felüljárón. A szabálysértési eljárás megindítása mellett 30 ezer forintra bírságolták a közúti közlekedési szabályok kisebb fokú megsértése miatt.

Ez ellen a Magyar Helsinki Bizottság segítségével nyújtott be kifogást Diószegi-Horváth Nóra, az ügy pedig végül a Pesti Központi Kerületi Bíróságra került. A bíró bizonyítottnak látta, hogy a közfeladatot ellátó tudósító a munkáját végezte, és nem okozott aránytalan sérelmet, amikor részt vett az eseményen, és arról mint közérdeklődésre számot tartó történésről beszámolt a nagyközönségnek. Ráadásul a bíróság azzal is egyetértett, hogy másképpen nem tudósíthatott volna, csak úgy, ha maga is a tömeggel tart.

A Magyar Helsinki Bizottság jelezte: a rendőrség több esetben is megbírságolt munkájukat végző, tüntetésekről tudósító, közfeladatot ellátó újságírókat, köztük a hvg.hu munkatársát. A jogvédők elutasítják ezt a gyakorlatot, és több esetben is jogi képviseletet biztosítottak az érintett újságíróknak.

A tudósító, újságíró munkája közérdek, amit nem lehet mondvacsinált indokokkal korlátozni – írták.
bíróság újságíró média Helsinki Bizottság felmentés sajtó ítélet Magyar Helsinki Bizottság Mérce